cyanic-selkie/wikianc huggingface dataset:
Pawlu l-Appostlu
Il-Konverżjoni
Hu mela l-Vanġelu li jbiddel lil Pawlu l-Lhudi mħeġġeġ, u jagħmel minnu Nisrani awtentiku, missjunarju u appostlu mimli entużjażmu, xhud profetiku u kurraġġuż tal-Imgħallem Irxoxtat.
Il-bidla li sseħħ f’Pawlu hija radikali: il-kuntatt tiegħu ma’ Kristu għamel minnu ħlejqa ġdida, persuna kwalitattivament u radikalment ġdida, kif jistqarr hu stess: “Meta wieħed jingħaqad ma’ Kristu, isir ħolqien ġdid;” (2 Kor 5: 17) u jżid li d-dawl ta’ Kristu idda fil-ħajja tiegħu: “Dan Alla li qal: ‘Ħa jiddi d-dawl mid-dlam’, dak hu li idda fi qlubna biex jagħtina d-dawl tal-għarfien tal-glorja ta’ Alla, li tiddi f’wiċċ Kristu” (2 Kor 4: 6).
Fejn qabel il-Liġi ta’ Mosè kienet il-ftaħir ta’ Pawlu, wara l-esperjenza fit-triq ta’ Damasku, Pawlu kellu jistqarr ukoll: “Ngħid għalija ma jkun qatt li niftaħar jekk mhux bis-salib ta’ Sidna Ġesù Kristu, li bih id-dinja hi msallba għalija u jien għad-dinja” (Gal 6: 14).
Fil-ġrajja li sseħħ fit-triq ta’ Damasku, Pawlu jara l-milja tal-eżistenza tiegħu. Minn ġuf ommu Alla mexxieh lejn il-mument deċiżiv, mument li fih Kristu ħatfu u għamlu tiegħu għal dejjem (ara Fil 3: 12). Alla jbiddel l-eżistenza ta’ Pawlu: “Imma dak kollu li għalija kien qligħ, jien għaddejtu bħala telf minħabba Kristu” (Fil 3: 7). Hu proprju f’din l-imħabba ta’ Kristu li għandna ċ-ċavetta biex nifhmu dil-ġrajja li għamlet minn Pawlu appostlu mħeġġeġ li ħabb lil Kristu b’qalbu kollha u bil-qawwa tiegħu kollha.
L-Ewwel Appostolat
Wara l-ħatra tiegħu bħala Appostlu tal-Ġnus, Pawlu jistqarr lill-Galatin: "...minnufih, bla ma qgħadt infittex li nieħu parir mingħand bnedmin tad-demm u l-laħam, bla ma tlajt Ġerusalemm għand dawk li kienu appostli qabli, jien mort fl-Għarabja, u mbagħad erġajt lura lejn Damasku" (Gal 1: 16-17).
Pawlu probabbilment irtira għal ftit taż-żmien fir-reġjun semideżert tal-Għarabja, żona li tinkludi fiha l-Għarabja u parti mis-Sirja u l-Ġordanja tal-lum, u li kienet parti mis-Saltna tan-Nabatej, li mis-sena 4 sas-sena 40 WK kienet taħt il-ħakma tas-Sultan Areta. F’din iż-żona kien hemm preżenza ta’ djaspora Lhudija kbira. San Ġlormu jgħid li Pawlu mar fl-Għarabja biex jirrifletti u japprofondixxi l-ħatra tiegħu u l-esperjenza li kien għex fit-triq lejn Damasku. Kien il-mument li fih Pawlu seta’ jirrifletti sewwa fuq il-Mulej Ġesù, jikber fir-relazzjoni miegħu u jifhem ħajtu fid-dawl tal-Iskritturi Lhud li Pawlu tant kien jaf tajjeb. Kienet ukoll esperjenza li Pawlu jirreferi għaliha biex ikompli jsaħħaħ l-awtonomija tiegħu bħala Appostlu.
Tliet snin kienu għaddew mill-ħatra tiegħu bħala Appostlu tal-Ġnus sa dan il-lejl drammatiku.
Il-Laqgħa ma' San Pietru
Wara li jaħrab minn Damasku, fis-snin 37-39 WK, Pawlu jitla’ Ġerusalemm biex iżur lil Kefa (ara Gal 1: 18 u Atti 9: 26). Skont Pawlu, din il-laqgħa kienet qasira u privata: "...bqajt miegħu ħmistax-il ġurnata; mill-appostli l-oħra ma rajt lil ħadd ħlief lil Ġakbu, qarib il-Mulej" (Gal 1: 18-19). It-test bibliku ma jgħid xejn x'qalu bejniethom Pietru u Pawlu. Hu possibbli li Pawlu tela’ Ġerusalemm biex iżur u jsir jaf lil dak li l-Knisja tal-bidu kienet tagħraf bħala l-ewwel fost l-Appostli u l-kap tal-komunità Nisranija (ara Atti 12: 1-20 u Gal 2: 8-9). Hu possibbli li Pawlu tkellem fuq l-esperjenza tiegħu fit-triq lejn Damasku u l-ħatra tiegħu bħala Appostlu għall-Ġnus, filwaqt li Pietru seta’ tkellem fuq ix-xhieda li kellu fuq Ġesù storiku. B’din iż-żjara, Pawlu jidħol f’kuntatt dirett mal-komunità Nisranija-omm tal-bidu. U dan mhux biex l-appostolat tiegħu jitwettaq imma biex ikun f’komunjoni mal-Knisja ta’ Ġerusalemm li kienet tippresjedi fil-karità fuq il-Knejjes l-oħra.
F’Ġerusalemm għenitu ħafna l-persuna ta’ Barnaba, anki hu ġej mill-Ġudaiżmu Elleniku, minn Ċipru, u forsi anki sieħeb ta’ Pawlu fl-iskola ta’ Gamaljel (ara Atti 9: 27).
F’Ġerusalemm, Pawlu ma setax dam ħafna għax il-predikazzjoni tiegħu malajr saret okkażjoni ta’ polemika mal-Lhud tad-djaspora li kienu fil-belt, tant li "...kienu jfittxu li joqtluh. Meta l-aħwa saru jafu b’dan, niżżluh lejn Ċesarija u bagħtuh Tarsu" (Atti 9: 29-30). Pawlu ma ħadhiex kontra din id-deċiżjoni (ara Atti 22: 17-21).
Hu Pawlu li jiddeskrievi x’għamel f’dan iż-żmien: "Imbagħad mort fl-inħawi tas-Sirja u taċ-Ċiliċja. Il-Knejjes ta’ Kristu fil-Lhudija kienu għadhom qatt ma raw wiċċi; kienu semgħu biss lin-nies jgħidu li: 'dak li darba kien jippersegwitana, issa qiegħed iħabbar il-fidi li darba hu ried jeqred'; u huma faħħru lil Alla minħabba fija" (Gal 1: 21-24). Aktarx li f’dal-kliem, Pawlu jiġbor żmien twil ta’ predikazzjoni. Probabbilment kellu l-bażi tiegħu f’Tarsu (ara Atti 11: 25) minn fejn seta’ jdur fil-Provinċja Rumana tas-Sirja-Ċiliċja biex jipprietka. Jidher li kellu suċċess, tant li l-predikazzjoni tiegħu saret mottiv ta’ tifħir lil Alla fil-knejjes tal-Lhudija. L-istess Barnaba, mibgħut jorganizza l-komunità mħallta ta’ Antjokja (ara Atti 11: 19-24), riedu miegħu f’dan l-appostolat (ara Atti 11: 25-26). Il-kollaborazzjoni bejn Barnaba u Pawlu kellha twassal għal azzjoni missjunarja aktar wiesgħa fl-Asja Minuri u fir-reġjun tal-baċir tal-Mediterran.
Safar bla għadd
Il-vjaġġi missjunarji ta’ San Pawl huma l-ġrajjiet l-aktar dokumentati tal-ħajja tiegħu. L-Atti tal-Appostli joffrulna xhieda ta’ min joqgħod fuqha fuq dawn il-vjaġġi, minkejja l-għamla skematika u attwalizzanti tagħhom.
L-espressjoni tat-tliet vjaġġi missjunarji tippreżentalna mhux biss l-itinerarju tas-safar ta’ Pawlu imma wkoll il-ġrajjiet prinċipali li tagħhom l-Appostlu hu protagonista importanti, bħalma huma l-Konċilju ta’ Ġerusalemm, it-tilwima tiegħu ma’ Pietru f’Antjokja, ir-relazzjoni epistolari tiegħu u l-ġrajjiet li għaddewh minn Atjokja tas-Sirja, minn Ċipru, l-ibliet tal-Asja Minuri u tal-Greċja, sa Ruma u forsi anki sa Spanja.
Il-vjaġġi missjunarji tiegħu kienu megħjuna mill-ambjent storiku, politiku u kulturali tal-Greċja, tal-Asja Minuri u tal-Lvant ta’ żmienu. Qegħdin fi żmien it-tixrid tal-kultura Ellenistika u tal-qawwa politiko-militari Rumana. L-espansjoni imperjalistika ta’ Ruma ftit ftit ħakmet fuq is-saltniet il-kbar tal-Lvant li kienet organizzata fi provinċji. Hu għalhekk li fil-Lvant, Ruma saret sinjal ta’ għaqda, ta’ stabbiltà ekonomika u ġuridika filwaqt li ssawret għaqda kulturali, dik Ellenistika, bit-tifrix tal-lingwa Griega, u għaqda politika, dik Rumana.
Fil-vjaġġi appostoliċi tiegħu, Pawlu sab ir-riħ fil-qala’ b’din il-għaqda doppja. L-għaqda politika għenitu biex jieħu vantaġġ tal-Pax Romana, li tatu wkoll l-unur li jkun ċittadin Ruman. L-għaqda kulturali għenitu filli seta’ jitkellem bil-Grieg kull fejn mar, u seta’ jifhem il-mentalità kulturali u reliġjuża ġenerali taż-żmien. Is-sinkretiżmu reliġjuż qawwi msawwar mill-Ellenizmu tah l-okkażjoni jipprietka l-fidi Nisranija bil-miftuħ.
Vantaġġ ieħor li għenu fit-tixrid tal-messaġġ Nisrani kien is-sistema tat-toroq ta’ komunikazzjoni fuq l-art u fil-baħar, organizzata mill-Imperu Ruman. L-għaqda amministrattiva u kulturali kien irnexxielha toħloq komunikazzjoni relattivament faċli għaż-żmien. Id-distanzi, meqjusa bil-miljari, kienu jinkuraġġixxu lin-nies biex jivvjaġġaw b’sikurezza relattiva u b’xi programm imħejji minn qabel. Is-safar kien sar possibbli għal ħafna, minkejja d-diffikultajiet li kienu joffru t-temp, it-toroq qalb il-muntanji u l-biża’ tas-serq. U dan nistgħu ngħiduh ukoll għall-vjaġġi fuq il-baħar, minkejja li dawn kienu jsiru fl-istaġuni tajba bejn April/Mejju – Ottubru/Novembru.
Hu f’dan l-ambjent li jseħħu l-vjaġġi missjunarji ta’ Pawlu. Hu stess jisfrutta l-mument preżenti ta’ safar aktar faċli, imma mhux nieqes mit-tbatija: "...Bosta drabi sibt ruħi wiċċ imb wiċċ mal-mewt...Tliet darbiet rajt il-għarqa... Għamilt safar bla għadd; sibt ruħi f’perikli ta’ xmajjar, perikli mill-ħallelin... perikli fid-deżert, perikli fil-baħar... kemm-il darba kelli ngħaddi sahriet bla rqad, bil-ġuħ u bil-għatx; kemm-il darba kelli ngħaddi fis-sawm, fil-ksieħ u fil-għera!" (2 Kor 11: 23-28).
Il-vjaġġi lejn Ġerusalemm
Pawlu jitkellem fuq żewġ vjaġġi prinċipali għal Ġerusalemm (ara Gal 1: 18 sa 2: 3): l-ewwel wieħed wara tliet snin, mill-esperjenza tiegħu fit-triq lejn Damasku u li fiha ried iżur lil Kefa; it-tieni vjaġġ wara erbatax-il sena, fejn probabbilment telaq mis-Sirja għall-Konċilju ta' Ġerusalemm.
L-Atti tal-Appostli jitkellem fuq tliet vjaġġi prinċipali lejn Ġerusalemm: l-ewwel wieħed, wara l-ħarba mill-belt ta’ Damasku (ara Atti 9: 26-30); it-tieni wieħed, flimkien ma’ Barnaba (ara Atti 11: 30) meta telqu minn Antjokja bil-ġabra għall-Knisja ta’ Ġerusalemm; u t-tielet vjagg għall-Konċilju ta’ Ġerusalemm (ara Atti 15: 2-29).
Probabbilment, mela, l-ordni tal-vjaġġi prinċipali għal Ġerusalemm hu l-ewwel vjaġġ li jsir wara tliet snin mill-esperjenza fit-triq ta’ Damasku, aktarx fis-sena 37-38 WK; it-tieni vjaġġ, li bħala skop kellu l-Konċilju ta’ Ġerusalemm (ara Atti 15: 2-29), u li sar wara l-ewwel vjaġġ missjunarju. Qegħdin aktarx fis-sena 48-49 WK. F’Ġerusalemm, Pawlu u Barnaba jirrakkuntaw il-ġrajjiet li seħħew fl-ewwel vjaġġ missjunarju tagħhom (ara Atti 15: 3 - 12) u Pawlu jikkonferma l-ħatra tiegħu bħala Appostlu għall-Ġnus (ara Gal 2: 7-9). It-tielet vjaġġ ‘tal-ġabra’ (ara Atti 11: 30), li Pawlu jaċċenna għalih f’Gal 2: 10 u f'2 Kor 8-9, u li aktarx sar wara l-Konċilju f’data li mhux faċli li nippruvaw.
Aktarx li Luqa f’Atti 11: 30 jagħtina sommarju tal-ġbir perjodiku li kien isir għall-fqar ta’ Ġerusalemm, b’referenza għall-profezija ta’ Agabu f’Atti 11: 27-30.
L-Ewwel Vjaġġ Missjunarju (ara Atti 13: 1-14:28)
Wara sena ta’ ħidma flimkien f’Antjokja tas-Sirja, Pawlu u Barnaba, waqt ċelebrazzjoni liturġika, jinħatru għal missjoni ġdida fost il-pagani f’Ċipru u fl-Asja ż-żgħira. Kienet ir-rebbiegħa tas-sena 45 WK.
Pawlu, Barnaba u Ġwanni-Marku rħewlha jevanġelizzaw fil-gżira ta’ Ċipru b’suċċess. Qasmu l-gżira kollha sa Pafos. Hawnhekk Pawlu, minkejja l-oppożizzjoni tas-saħħar Elimas Barjesu, irnexxielu jikkonverti għall-Kristjaneżmu lill-Prokonslu Ruman Serġju Pawlu.
Wara Ċipru, Pawlu u sħabu telqu bil-baħar minn Pafos u waslu Perga, fil-Pamfilja. Mill-Port ta’ Attalja komplew il-vjaġġ sakemm waslu Antjokja ta’ Pisidja. Hawn Ġwanni-Marku ħalliehom u mar lura Ġerusalemm. Fl-ewwel Sibt, Pawlu jagħmel diskors u jxandar lil Ġesù bħala l-Messija l-Imwiegħed. Is-Sibt ta’ wara, ħafna, kemm mil-Lhud u kemm mill-Proseliti twajba, marru ma’ Pawlu u Barnaba, u dawn ħeġġuhom biex jibqgħu fil-grazzja ta’ Alla (ara Atti 13: 42). Is-Sibt ta’ wara, ħafna mill-mexxejja Lhud ħaduha bl-aħrax kontra l-predikazzjoni ta’ Pawlu, tant li l-Appostlu kellu jistqarr: "Hekk kien meħtieg, li l-kelma ta’ Alla titħabbar lilkom l-ewwel. Billi intom qegħdin twarrbuha, u jidhrilkom li ma tistħoqqilkomx il-ħajja ta’ dejjem, aħna sa nduru fuq il-pagani. Għax hekk ordnalna l-Mulej" (Atti 13: 46-47).
Pawlu u Barnaba waqfu fit-tul f’Antjokja ta’ Pisidja. Fl-aħħar tkeċċew minn hemm u huma komplew il-missjoni tagħhom f’Ikonju, il-belt ewlenija ta’ Likaonja. Anki hawn kien hemm min emmen u kien hemm min ħoloq oppożizzjoni. Għal darb’oħra kellhom jaħarbu u komplew il-missjoni tagħhom f’Listra fejn, għall-ewwel darba ż-żewġ Appostli ppritkaw direttament lill-pagani. Mal-fejqan ta’ magħtub, in-nies ħasbu li l-Appostli kienu l-allat Zews u Ermi li niżlu fosthom! Id-diskors li jagħmel Pawlu kellu jinqata’ ħesrem minħabba xi Lhud minn Antjoka u Ikonju ġew u tawh xebgħa ġebel!
L-Appostli marru Derbe u hemmhekk xandru l-Bxara t-Tajba f’dik il-belt u għamlu ħafna dixxipli (ara Atti 14: 21).
Fi triqthom lura, għaddew minn Listra, Ikonju u Antjokja, jagħmlu l-qalb lid-dixxipli u jħeġġuhom jibqgħu sħaħ fil-fidi. Minn Perga, fejn xandru wkoll il-kelma ta’ Alla, marru lura Antjokja. Kienet ir-rebbiegħa tas-sena 49 WK. F’Antjokja laqqgħu lill-membri tal-Knisja u qagħdu jgħarrfuhom b’dak kollu li Alla għamel magħhom, u wrewhom kif fetaħ il-bieb tal-fidi għall-pagani. Hemm qagħdu għal ftit żmien sewwa mad-dixxipli (ara Atti 14: 27-28). B’hekk intemm l-ewwel vjaġġ missjunarju ta’ Pawlu u Barnaba.
Il-Konċilju ta' Ġerusalemm (ara Atti 15: 1-35)
Waqt l-ewwel vjaġġ missjunarju ta’ Pawlu u Barnaba, il-komunità ta’ Antjokja kellha tħabbat wiċċha mal-probema li ħolqu wħud mill-aħwa Nsara ta’ nisel Lhudi: "... imbagħad niżlu xi wħud mil-Lhudija u bdew jgħallmu lill-aħwa: 'Jekk ma toqogħdux għaċ-ċirkonċiżjoni skont id-drawwa li ġejja minn Mosè, ma tistgħux issalvaw' " (Atti 15: 1).
Pawlu u Barnaba qamu kontra tagħhom u ħaduha magħhom bis-sħiħ. Pawlu kien fehem sewwa l-problema li kienu qed joħolqu: inħoloq ir-riskju li l-verità tal-Vanġelu (ara Gal 2: 5) titħassar. Pawlu fehem li dan l-atteġġjament żbaljat kien qed imiss direttament il-qalba tal-fidi Nisranija. Is-salvazzjoni u l-perfezzjoni tal-ħajja Nisranija ma tiġix mill-ħarsien tal-Liġi ta’ Mosè imma biss minn Kristu. Pawlu hawn iddefenda bis-sħiħ il-ħelsien li n-Nisrani għandu fi Kristu Ġesù. B’hekk l-Insara ta’ nisel pagan kif ukoll dawk ġejjin mir-reliġjon Lhudija ma kienu obbligati jħarsu l-ebda preċett tal-Liġi, imma kellhom jgħixu ta’ bnedmin ħielsa fi Kristu permezz tal-fidi li ssir fl-imħabba (ara Gal 5: 6).
F’Ġerusalemm, Pawlu u Barnaba, flimkien mal-Appostli u l-presbiteri u l-komunità tal-Knisja-Omm, iltaqgħu. Huma saħqu fuq il-konvinzjonijiet tagħhom billi ġabu bħala provi l-għemejjel kbar li Alla kien wettaq fl-appostolat missjunarju tagħhom. Pietru wkoll jitkellem u jinsisti li l-Bxara t-Tajba hija wkoll għall-pagani u jistqarr: "Mela issa għaliex iġġarrbu lil Alla billi tridu tqiegħdu fuq għonq id-dixxipli madmad li la missirijietna u lanqas aħna ma flaħna nerfgħuh? Wara kollox,aħna nemmnu li, bħalhom, aħna nsalvaw permezz tal-grazzja tal-Mulej Ġesù" (Atti 15: 10-11).
F’din il-laqgħa hu Ġakbu, li wara d-diskorsi ta’ Pawlu u Pietru, li jisħaq fuq il-għaqda tal-Knisja fit-tħabbir tal-Kerygma fundamentali tal-fidi. Fi Kristu, il-Knisja hi magħquda u minnu tieħu l-qawwa biex teħodha kontra l-iżbalji li qamu fil-Knisja tal-bidu, filwaqt li tħalli spazju biex il-kariżmi jitfissru b’mod vitali. Dan il-ħsieb ġabru Pawlu f’Gal 2: 7-10: "...meta raw li lili kien afdat ix-xandir tal-Evanġelju fost il-ġnus, bħalma kien lil Pietru fost il-Lhud... Ġakbu, Kefa u Ġwanni, li kienu meqjusin bħala l-kolonni, taw lili u ’l Barnaba l-id il-leminija tagħhom b’sinjal ta’ ħbiberija bejnietna, biex aħna naħdmu fost il-ġnus u huma fost il-Lhud; talbuna biss li, min-naħa tagħna nibqgħu niftakru fil-fqar, ħaġa li fittixt nagħmilha minn qalbi."
It-tentattiv tal-"aħwa foloz" (ara Gal 2: 4) li jifridu l-Knisja spiċċa fix-xejn, u lkoll għarfu l-unika verità tal-Vanġelu fil-ħelsien tan-nisrani li jgħix permezz tal-Ispirtu fi Kristu (ara Gal 4: 4-6; 5: 1.13).
Ma’ tmiem il-Konċilju, Pawlu u Barnaba, il-kollaboraturi tagħhom, flimkien ma’ Ġuda Barsaba u Sila, mibgħuta mill-Knisja ta’ Ġerusalemm, reġgħu "niżlu Antjokja, laqqgħu 'l-ġemgħa u tawhom l-ittra, qrawha, u ferħu għall-faraġ li tathom. Ġuda u Sila, li kienu wkoll profeti, farrġu lill-aħwa u wettquhom b’ħafna kliem" (Atti 15: 30-32). Pawlu u Barnaba baqgħu Antjokja jgħallmu u jxandru l-Bxara t-Tajba tal-Kelma ta’ Alla. Kien aktarx f’dan iż-żmien li Pawlu, f’Antjokja, ċanfar lil Pietru għal imġibtu.
Iżda l-prudenza eċċessiva ta’ Pietru, ikkawżata mill-prezenza ta’ xi Lhud-Insara, ġagħlitu jwarrab milli jiekol mal-Insara ta’ nisel pagan. Il-konsegwenzi kienu gravi għax kien hemm oħrajn li għamlu bħalu! "Il-Lhud l-oħra bdew jimxu bl-uċuħ bħalu, u saħansitra Barnaba ħalla ruħu jitħajjar minnhom fil-wiri ta’ ħaġa b’oħra" (Gal 2: 13).
Dan qanqal dispjaċir fil-komunità Nisranija ta’ Antjokja, li f’Pietru raw bniedem dgħajjef, mhux kapaċi jkun koerenti għall-Kerygma ċentrali tal-fidi Nisranija – fi Kristu jintemmu d-differenzi razzjali, personali u reliġjużi.
Pawlu ħadha bl-aħrax kontra Pietru u l-kompromess mal-verità tal-Vanġelu (ara Gal 2: 14) u għamel diskors ċar u iebes li fih jiddefendi l-ġustifikazzjoni bil-fidi fi Kristu f’oppożizzjoni għall-opri tal-Liġi ta’ Mosè li bihom ebda bniedem ma hu ġġustifikat (ara Gal 2: 14-21). "Meta Kefa ġie Antjokja, jiena waqaftlu f’wiċċu, għaliex kellu tort" (Gal 2: 11).
Pawlu ma jitkellimx fuq ir-reazzjoni u t-tweġiba ta’ Pietru iżda jidher li Pietru, wara li għaraf li l-ħafna prudenza umana setgħet twassal għall-kompromess tal-Vanġelu, reġa’ żamm ma’ dak li ntqal fil-Konċilju ta’ Ġerusalemm (ara Atti 15: 6-11) u d-digriet appostoliku (ara Atti 19: 15-21). Dan ma kien bl-ebda mod xi impożizzjoni ta’ osservanza minima tal-Liġi, imma mod ta’ kif fil-prattika titħares bl-imħabba u l-għaqda bejn l-Insara ta’ nisel Lhudi u dawk ta’ nisel pagan fil-Knisja tal-bidu.
It-Tieni Vjaġġ Missjunarju (ara Atti 15: 36-18:22)
Din id-darba, Pawlu jitlaq flimkien ma’ Sila, wara li tlewwem ma’ Barnaba li mbagħad telaq jaħdem fil-gżira ta’ Ċipru. "Pawlu għażel għal miegħu lil Sila u telaq, wara li l-aħwa rrikmandawhom f’idejn il-ħniena tal-Mulej" (Atti 15: 40). U Pawlu, li dejjem kellu fi ħsiebu l-Knejjes li kien diġà waqqaf, "...dar is-Sirja u ċ-Ċiliċja kollha, iwettaq il-Knejjes" (Atti 15: 41). F’Listra, Pawlu ltaqa’ maż-żagħżugħ Timotju u sieħbu miegħu fil-missjoni tiegħu.
Pawlu mbagħad ħaseb biex jiftaħ il-qasam tax-xogħol tiegħu. Għal din ir-raġuni, huwa u Sila marru lejn il-Friġja u l-Galazja bl-intenzjoni li jilħqu xi belt importanti tal-provinċja Rumana tal-Asja Prokonsolari. Iżda Pawlu marad. Hu approfitta minn dan iż-żmien biex jevanġelizza l-inħawi tal-Galazja u jwaqqaf komunitajiet Insara ġodda (ara Gal 4: 13-14).
Fl-inħawi tal-Misja, ippruvaw jidħlu f’Bitinja, imma l-ispirtu ta’ Ġesù ma ħallihomx. Għalhekk niżlu Troas. Alla jqawwi lil Pawlu permezz ta’ dehra u jurih fejn kellu jipprietka: "Billejl, Pawlu kellu viżjoni: ra’ raġel mill-Maċedonja, wieqaf, jitolbu hekk: 'Ejja l-Maċedonja u għinna!' " (Atti 16: 9). Fi Troas, Pawlu jiltaqa’ ma’ Luqa, li kien jaf tajjeb il-Maċedonja u l-Greċja u jsir kollaboratur tiegħu.
Il-missjunarji jaslu fil-belt ta’ Filippi. Sinagoga ma kienx hemm imma fejn ix-xmara, fejn kienu ltaqgħu xi nisa jitolbu, hemmhekk il-grazzja tmiss lil Lidja, "...li tgħammdet, hi u l-familja tagħha..." (Atti 16: 15) u Pawlu u sħabu baqgħu jaħdmu mid-dar tagħha għal xi ftit xhur. Jidher li kien żmien li ħalla ħafna frott għax hawn Pawlu waqqaf komunità Nisranija ħajja, li tant ħabb (ara Fil 1: 3-11; 4: 10-20), u li għenitu fil-mumenti li l-aktar kellu bżonn. Wara li Pawlu keċċa spirtu ħażin li kien jaqra x-xorti permezz ta’ tfajla lsira, hu u l-kumpanija tiegħu jaqilgħu xebgħa u jintbagħtu l-ħabs! Luqa jirrakkonta kif inħelsu b’mod mirakuluż, miraklu li qanqal il-fidi fl-għassies li wkoll "...tgħammed hu u niesu kollha" (ara Atti 16: 30-34).
Minn Filippi, Pawlu u sħabu marru fil-belt ta’ Tessalonika. Pawlu hawn iħabbar il-fidi lil-Lhud u mbagħad lill-pagani, u wara li sab xogħol fil-belt, kien imur fis-sinagoga jxandar lil Kristu. Uħud emmnu, oħrajn ħaduha bl-aħrax kontra Pawlu u Sila. Hemmhekk damu tliet xhur, b’ħidma li ħalliet il-frott f’dawk li laqgħu minn qalbhom il-Kelma ta’ Alla (ara 1 Tess 2: 13). Minn hemm, Pawlu u sħabu kellhom jitilqu ħesrem minħabba l-oppożizzjoni tal-Lhud li ma emmnux.
Wara li Pawlu u sħabu telqu ħesrem minn Filippi, huma marru l-Berija fejn kien hemm kolonja Lhudija li, skont l-Atti, "...kienu nies ta’ qalb kbira aktar minn dawk ta’ Tessalonika; huma laqgħu l-kelma bil-ħeġġa kollha, u kuljum bdew iqallbu l-Iskrittura biex jaraw jekk dak li semgħu kienx minnu. Għalhekk ħafna minnhom emmnu, fosthom għadd ġmielu ta’ Griegi, irġiel kif ukoll nisa nobbli" (Atti 17: 11-12). Imma xi Lhud mibgħuta minn Tessalonika ġew jeħduha bl-aħrax ma’ Pawlu tant li l-Appostlu ntbagħat Ateni waħdu.
"Kemm dam Ateni jistenniehom" (lil Sila u lil Timotju), "Pawlu kien jinkedd fih innifsu jara l-belt mimlija idoli" (Atti 17: 16). F’Ateni, Pawlu kien imur fis-sinagoga jiddiskuti mal-Lhud u ddiskuta anki mal-Atenin fis-suq tal-belt. "Malli semgħu kliemu fuq il-qawmien mill-imwiet, xi wħud minnhom bdew jidħku; iżda oħrajn qalu: 'Nerġgħu nisimgħuk fuq dan darb’oħra' " (Atti 17: 32).
Minn Korintu, Pawlu jikteb l-Ewwel u t-Tieni Ittra lit-Tessalonkin biex isaħħilhom il-fidi fit-tieni miġja tal-Mulej, u kif għandhom jishru u jitolbu fil-konkret ta’ ħajjithom.
Kienet il-ħarifa tas-sena 52 WK, u wara li sellem ukoll il-Knisja f’Ċesarija, wasal f’Antjokja meta kienet ix-xitwa. Dat-tieni vjaġġ missjunarju dam sentejn. Matulhom, Pawlu saħħaħ il-knejjes imwaqqfa fl-ewwel vjaġġ u fetaħ qasam ta’ xogħol ġdid fl-Maċedonja u l-Akaja.
It-Tielet Vjaġġ Missjunarju (ara Atti 15: 23-20:38)
Kienet ir-rebbiegħa tas-sena 53 WK meta Pawlu jibda t-tielet vjaġġ missjunarju tiegħu li, bħala skop aktarx li kellu l-belt ta’ Efesu. Huwa ma marx bil-baħar imma għażel it-triq it-twila fuq l-art biex jasal hemmhekk. Dan għamlu biex jerġa’ jżur il-knejjes tal-Galazja u l-Friġja, li hu kien waqqaf matul it-tieni vjaġġ missjunarju.
F’Efesu, Pawlu ltaqa’ ma’ grupp ta’ dixxipli li hu nduna li kienu laqgħu lil Ġesù bħala l-Messija Mwiegħed mingħajr ma kienu rċevew katekeżi Nisranija, il-Magħmudija fl-Isem ta’ Ġesù u t-tqegħid tal-idejn bid-don tal-Ispirtu s-Santu. Hu għalhekk ħejjihom u għammidhom.
Wara li għal tliet xhur kien imur fis-sinagoga jxandar lil Ġesù lil-Lhud u wħud webbsu rashom, hu "...telaq minn magħhom, ġabar miegħu lid-dixxipli, u kien joqgħod jitkellem magħhom kuljum fl-iskola ta’ wieħed jismu Tirannu" (Atti 19: 9-10).
Pawlu nnifsu aktar tard jistqarr li l-attività tiegħu f’Efesu kienet intensa, meta jkellem il-presbiteri tal-Asja Prokonsolari f’Miletu (ara Atti 20: 17-38). Hu għallem b’impenn, fil-pubbliku u fil-privat, f’nofs ħafna perikli u billi hu nnifsu ħaseb għall-bżonnijiet tiegħu. Il-ħidma tiegħu damet ftit aktar minn sentejn. Flimkien ma’ Timotju u Erastu, li ntbagħtu fil-Maċedonja, Gaju u Aristarku, li ntbagħtu f'Kolossi, Laodikija u Ġerapoli, Pawlu waqqaf u saħħaħ il-knejjes tal-Asja Prokonsolari u għamel b’tali mod "...li dawk kollha li kienu joqogħdu fl-Asja, kemm Lhud u kemm Griegi, semgħu l-kelma tal-Mulej" (Atti 19: 10).
Kien proprju f’dan iż-żmien li Pawlu ħass il-bżonn li jikteb kemm lill-Insara ta’ Korintu kif ukoll lill-Insara tal-Galazja; lill-Korintin biex ma jitħalltux ma’ nies medhija fil-vizzju; ma jinqasmux f’partiti bejniethom u biex iwieġeb għal diversi kwistjonijiet prattiċi li l-istess Korintin talbuh jagħtihom kelma fuqhom ma’ ittra li kienu bagħtu ma’ Stefana, Akajku u Fortunat. Kiteb lill-Galatin biex jinsisti li Kristu biss huwa s-salvazzjoni waħdanija għan-Nisrani li, bil-qawwa ta’ twemminu, huwa ħieles. F’din l-istess ittra, Pawlu jagħmel apoloġija tal-appostolat tiegħu.
Il-ħidma ta’ Pawlu f’Efesu tintemm b’esperjenza qarsa: l-arġentiera ta’ Efesu, immexxija minn Demetriju, qajmu rvell kontra Pawlu. Hija opinjoni komuni li Pawlu daq il-ħabs f’Efesu. Probabbilment kienet esperjenza qasira li matulha, Pawlu jirnexxilu jikteb lill-Filippin biex isaħħaħhom fil-fidi u jroddilhom ħajr tal-għajnuna li bagħtulu. Sakemm telaq, reġa’ kiteb ittra oħra lill-Korintin miktuba "...b’għafsa ta’ qalb u bid-dmugħ..." (2 Kor 2: 4), ittra li ntilfet jew twaħħdet mat-Tieni Ittra lill-Korintin (li għandna f’idejna llum).
Wara li żar il-knejjes ta’ Filippi, Tessalonika u Berija, Pawlu ma damx fil-Maċedonja. "Huwa u għaddej minn dawk l-inħawi, kien iħeġġeġ lid-dixxipli b’ħafna kliem" (Atti 20: 2). Sadattant wasal il-Greċja u sakemm stenna li jgħaddu t-tliet xhur tax-xitwa biex ikun jista’ jaqbad il-ġifen għas-Sirja, kiteb l-Ittra lir-Rumani. Din kellha sservi bħala tħejjija għall-vjaġġ li hu tant xtaq jagħmel biex iżur lil din il-komunità Nisranija.
Fir-rebbiegħa tas-sena 58 WK, meta minn Kenkre, Pawlu "...kien wasal biex jaqbad il-ġifen lejn is-Sirja, il-Lhud nasbu konfoffa kontra tiegħu, u għalhekk għamel il-ħsieb li jerġa’ lura u jgħaddi mill-Maċedonja" (Atti 20: 3). Wara li ċċelebra l-Għid f’Filippi, telaq għal Troas u hemm iltaqa’ mal-kollaboraturi tiegħu. Wara li mar Assos, sħabu tellgħuh fuq il-ġifen sakemm waslu Miletu. Billi ma riedx idum fl-Asja biex jasal Ġerusalemm għall-festa ta’ Għid il-Ħamsin, Pawlu bagħat lil sħabu jsejħu 'l-presbiteri tal-Knisja ta’ Efesu biex isellmilhom għall-aħħar darba (ara Atti 20: 13-17).
Id-diskors li jagħmel Pawlu f’Miletu jitqies bħala t-Testment Pastorali tiegħu. Huwa diskors li għandu ton kunfidenzjali u personali li jixhed għall-ispirtu uman u appostoliku tal-Appostlu tal-Ġnus. Fid-diskors tiegħu, Pawlu jitkellem fuq kemm kien ħadem fl-Asja Prokonsolari. Juri x-xewqa tiegħu li jitla’ Ġerusalemm, anki jekk kien jaf li kien sa jbati; jeħodha kontra l-għalliema foloz u jerħi l-Knisja f’idejn Alla u l-Kelma tal-grazzja tiegħu. "Kif temm jgħid dan, niżel għarkopptejh jitlob magħhom ilkoll. Imbagħad infexxew ilkoll f’bikja kbira u bdew jgħannqu lil Pawlu u jbusuh" (Atti 20: 36-37).
Kemm f’Tir kif ukoll f’Ċesarija, l-aħwa ħeġġuh biex ma jitlax Ġerusalemm. Imma Pawlu kien deċiż u "...wieġeb: 'Għalfejn qegħdin tibku u tiksruli qalbi? Jiena lest biex, għall-isem tal-Mulej Ġesù, mhux biss jorbtuni f’Ġerusalemm, imma wkoll jagħtuni l-mewt.' Billi ma ried jisma’ b’xejn, aħna skitna u għidna biss: 'Tkun magħmula r-rieda tal-Mulej!' " (Atti 21: 13-14).
Invażjoni Russa tal-Ukrajna tal-2022
Fl-24 ta' Frar 2022, ir-Russia invadiet u okkupat partijiet mill-Ukrajna f'eskalazzjoni kbira tal-Gwerra Russo-Ukrena, li bdiet fl-2014. L-invażjoni rriżultat f'għexieren ta' eluf ta' mwiet fuq iż-żewġ naħat, u instigat l-akbar kriżi tar-refuġjati fl-Ewropa mit- Tieni Gwerra Dinjija. Madwar 8 miljun Ukren kienu spostati minn pajjiżhom sa Ġunju, u aktar minn 8.1 miljun kienu ħarbu mill-pajjiż sa Marzu 2023.
Għal xhur qabel l-invażjoni, it-truppi Russi kienu ilhom jinġemgħu madwar il-fruntieri tal-Ukrajna, iżda uffiċjali Russi ċaħdu pjanijiet biex jattakkaw. Fl-24 ta' Frar 2022, il-President Russu Vladimir Putin ħabba " operazzjoni militari speċjali" biex tappoġġja r-repubbliki separati kkontrollati mir-Russi ta' Donetsk u Luhansk, li l-forzi militari tagħhom kienu qed jiġġieldu l-Ukrajna fil-kunflitt ta' Donbas. Qal li l-għan kien li l-Ukrajna tiġi “demilitarizzata” u “diżażifikata”. Putin mexxa fehmiet irredentisti, ikkontesta d-dritt tal-Ukrajna għal stat, u sostna b'mod falz li l-Ukrajna kienet iggvernata minn neo-Nazisti li ppersegwitaw lill-minoranza etnika Russa. Minuti wara, il-forzi Russi varaw attakki mill-ajru  u invażjoni mill-art tul il-front tat-Tramuntana mill -Belarussja lejn Kyiv, front tal-grigal lejn Kharkiv, front tan-nofsinhar mill-Krimea, u front tax-Xlokk mid-Donbas. Bi tweġiba, il-president Ukren Volodymyr Zelenskyy ippromulga l-liġi marzjali u ordna mobilizzazzjoni ġenerali.
Sa April, it-truppi Russi kienu rtiraw mill-front tat-Tramuntana. Fuq il-fronti tan-Nofsinhar u tax-Xlokk, ir-Russja qabdet Kherson f'Marzu u mbagħad Mariupol f'Mejju wara assedju distruttiv. Fit-18 ta' April, ir-Russja nediet battalja oħra fuq Donbas. Il-forzi Russi komplew jibbumbardjaw miri kemm militari kif ukoll ċivili 'l bogħod mill-front tal-battalja, inkluż il-grid tal-enerġija tal-Ukrajna matul ix-xitwa. Fi tmien l-2022, l-Ukrajna nediet kontrooffensivi fin-nofsinhar u fil-lvant. Ftit wara, ir-Russja ħabbret l-annessjoni illegali ta' erba' reġjuni parzjalment okkupati. F'Novembru, l-Ukrajna reġgħet ħadet Kherson. Fis-7 ta' Frar 2023, ir-Russja mmobilizzat kważi 200,000 suldat għal offensiva mġedda lejn Bakhmut.
L-invażjoni ntlaqgħet b'kundanna fuq livell internazzjonali. L-Assemblea Ġenerali tan-Nazzjonijiet Uniti għaddiet ir-Riżoluzzjoni ES-11/1 li tikkundanna l-invażjoni u titlob l-irtirar sħiħ tal-forzi Russi. Il- Qorti Internazzjonali tal-Ġustizzja ordnat lir-Russja biex tissospendi l-operazzjonijiet militari u l-Kunsill tal-Ewropa keċċa lir-Russja. Ħafna pajjiżi imponew sanzjonijiet fuq ir-Russja, u fuq l-alleat tagħha l-Belarussja, u pprovdew għajnuna umanitarja u militari lill-Ukrajna. Saru protesti madwar id-dinja; dawk fir-Russja intlaqgħu b'arresti tal-massa u ċensura aktar stretta fuq il-midja. Aktar minn 1,000 kumpanija telqu mir-Russja u l-Belarussja bi tweġiba għall-invażjoni. Il-Qorti Kriminali Internazzjonali (ICC) fetħet investigazzjoni dwar reati possibbli kontra l-umanità, delitti tal-gwerra, ħtif ta' tfal, u ġenoċidju matul l-invażjoni, u mandat ta' arrest għal Putin f'Marzu 2023.
Sforzi għall-paċi
daqsminuri| Minn Jannar 2023, il-President Russu [[Vladimir Putin semma r-rikonoxximent tas-sovranità tar-Russja fuq it- territorji annessi (fir-ritratt) bħala kundizzjoni għal taħditiet ta’ paċi mal-Ukrajna. ]] Negozjati għall-paċi bejn ir-Russja u l-Ukrajna saru fit-28 ta' Frar, 3 ta' Marzu, u 7 ta' Marzu 2022, f'post mhux żvelat fir-Reġjun ta' Gomel fuq il-fruntiera bejn il-Belarussja u l-Ukrajna, b'taħditiet ulterjuri saret fl-10 ta’ Marzu fit-Turkija qabel ir-raba’ rawnd ta’ negozjati li beda fl-14 ta’ Marzu. Il-Ministru għall-Affarijiet Barranin Ukren Dmytro Kuleba stqarr fit-13 ta’ Lulju li t-taħditiet għall-paċi għalissa huma ffriżati. Fid-19 ta’ Lulju, l-ex President Russu u Viċi Kap attwali tal-Kunsill tas-Sigurtà Russu, Dmitry Medvedev, qal: "Ir-Russja se tilħaq l-għanijiet kollha tagħha. Ikun hemm il-paċi – skond it-termini tagħna."
Il-kelliem ta' Putin Dmitry Peskov u l-Ministru tal-Affarijiet Barranin Russu Sergey Lavrov qalu li kwalunkwe pjan ta' paċi jista' jipproċedi biss mir-rikonoxximent tal-Ukrajna tas-sovranità tar-Russja fuq ir-reġjuni li annesset mill-Ukrajna f'Settembru 2022. Sad-29 ta' Diċembru, wara l-annessjoni ddikjarata mir-Russja ta' diversi oblasts Ukrajni, it-tamiet għal taħditiet ta' paċi Ukrajni mar-Russja naqsu b'mod sinifikanti bir-Russja tieħu pożizzjoni hardline li l-okkupazzjoni Russa sħiħa tal-erba' oblasts ma tkunx negozjabbli taħt l-ebda ċirkostanza. Barra minn hekk, Zelenskyy ħabbar li l-Ukrajna mhux se tagħmel taħditiet għall-paċi mar-Russja sakemm Putin jibqa president u ffirma digriet biex jipprojbixxi tali taħditiet. F'Jannar 2023, il-kelliem ta' Putin Peskov qal li "bħalissa m'hemm l-ebda prospett għal mezzi diplomatiċi biex is-sitwazzjoni dwar l-Ukrajna tiġi solvuta"
Dundalk
Dundalk hija belt żgħira f'County Louth fir-Repubblika tal-Irlanda, li fiha jgħixu 29,035 ruħ. Hija tinsab qrib il-fruntiera mal-Irlanda ta' Fuq. L-isem huwa mnissel minn Dún Dealgan, jiġifieri Il-fortizza ta' Dalga.
Storja
Wara l-wasla tal-Keltiċi lejn is-sena 500 Q.K., li għammru l-inħawi, bdew ukoll il-leġġendi li sawru l-mitoloġika Keltika. Fosthom hemm dik ta' Táin Bó Cúailnge, fejn tissemma t-taqbida bejn in-nies ta' Connacht, taħt is-Sultana Medb, [tinqara Maeve] u dawk ta' Ulster. Il-ġellieda ta' Connacht xtaqu jisirqu l-barri tar-razza ismar, imsejjaħ Donn Cuailnge, ġaladarba dawn ma xtaqux jisilfuh għal ftit żmien kemm jgħammar.
Sport
Il-tim tal-futbol ta' Dundalk, li twaqqaf fl-1903, lgħab kontra ċ-ċampjins Maltin, Hibernians fl-edizzjoni tat-Tazza taċ-Ċampjins tal-1979. Fl-ewwel logħba f'Oriel Park rebħu 2-0, u tilfu 1-0 fl-istadium tal-Gżira ftit jiem wara. Dundalk huwa t-tieni l-aktar klabb li rebaħ unuri fil-pajjiż, u l-aktar logħob bl-impika huwa dak ta' mal-ġirien Drogheda United.
Fl-2007 twaqqaf it-tim tal-ħokij fuq is-silġ, id-Dundalk Bulls, li jilagħbu fid-Dundalk Ice Dome. . Dan huwa sport li qed jaqbad bħalissa fl-Irlanda.
FC Ararat Yerevan
FC Ararat Yerevan (Armen: Ֆուտբոլային Ակումբ Արարատ Երևան) huwa klabb tal-futbol Armen li huwa bbażat ġewwa Yerevan. Huma jilgħabu fil-Premier League Armen, l-ogħla diviżjoni fil-futbol Armen u huwa wieħed fost l-aktar timijiet popolari fl-Armenja.
Mesut Özil
Mesut Özil (Gelsenkirchen, 15 ta' Ottubru 1988) huwa plejer tal-futbol Ġermaniż li jilgħab ma' Fenerbahçe. Özil kien membru tat-tim nazzjonali żagħżugħ mill-2006, u membru tat-tim nazzjonali Ġermaniż mill-2009. Huwa kiseb attenzjoni internazzjonali matul it-Tazza tad-Dinja 2010 u kien nominat għall-Premju tal-Ballun tad-Deheb, li kien mogħti lill-aħjar plejer tal-kompetizzjoni. Fl-2006, Özil beda l-karriera professjonali tiegħu mal-klabb lokali Schalke fil-Bundesliga, fl-2008 hu ġie trasferit ma' Werder Bremen u f'Awwissu 2010 ma' Real Madrid wara l-prestazzjoni brillanti tiegħu fit-Tazza tad-Dinja mal-Ġermanja. Fl-2011, Özil ġie kklassifikat l-ewwel fl-assisti fil-kompetizzjonijiet maġġuri u domestiċi Ewropej b'25. Fl-2012, hu reġa' ġie kklassifikat l-ewwel fil-klassifika tal-assisti ta' La Liga bi 17. Hu kien wieħed mill-aqwa assisti kemm fit-Tazza tad-Dinja 2010 u kemm fil-Kampjonati Ewropej tal-Futbol 2012.
Gelsenkirchen u Rot-Weiss Essen
Özil beda l-karriera tiegħu ma; diversi klabbs mill-belt ta' Gelsenkirchen u mbagħad lagħab ħames snin għal Rot-Weiss Essen.
Schalke 04
Fl-2005, huwa mar fid-dipartiment taż-żgħażagħ ta' FC Schalke 04. Hu kien jilgħab bħala midfilder bin-numru 17 tal-flokk.
Werder Bremen
thumb|upright|Özil ma' [[SV Werder Bremen|Werder Bremen f'April 2010]] Fil-31 ta' Jannar 2008, hu mar ma' Werder Bremen għal ħlas totali ta' €4.3 miljun, billi ffirma kuntratt mal-klabb Ġermaniż sat-30 ta' Ġunju 2011. Huwa skorja l-gowl tar-rebħa fil-finali tad-DFB-Pokal 2009, kontra Bayer Leverkusen f'Berlin. Huwa wkoll eċċella fl-Ewropa fejn huwa mexxa lil Werder Bremen fl-aħħar finali tat-Tazza UEFA, iżda sfortunament tilfu ma' Shakhtar Donetsk tal-Ukraina. Għalkemm Bremen spiċċaw l-għaxar post diżappuntanti fil-Bundesliga 2008–09, Özil irnexxielhu jagħmel impatt sinifikanti fil-logħob billi skorja tlett gowls u għamel 15-il assisti rispettabbli.
Fit-tieni staġun tiegħu, Bremen spiċċaw fit-tielet post rispettabbli, fejn Özil ikkontribwixxa 9 gowls u 17-il assisti f'31 apparenzi tal-kampjonat.
Staġun 2010–11
thumb|upright|left|Özil jilgħab għal [[Real Madrid CF|Real Madrid fl-2010]] Minħabba l-prestazzjonijiet tajbin tiegħu fit-Tazza tad-Dinja 2010, huwa assigura post fost il-plejers talentużi fl-Ewropa. Hu kien mitlub minn timijiet bħal Barcelona, Arsenal, u Manchester United u saħansitra r-rapporti sostnew li ssieħeb ma' Barcelona. Werder Bremen ċaħdu r-rapport u fis-17 ta' Awwissu 2010, it-tim ħabbar li kien laħaq ftehim ma' Real Madrid. Il-ħlas għat-trasferiment kien madwar 15-il miljun ewro. Malli iffirma, Özil qal, "Meta tiġi l-offerta biex tingħaqad ma' Real Madrid, m'hemm l-ebda deċiżjoni biex taċċetta. Ejja nkunu onesti – int ma tirrifjutawx dan il-klabb. Ma' kelli l-ebda għaġla biex inħalli lil Werder Bremen, iżda dan huwa l-klabb wieħed li għedt iva għalih. Huma għandhom istituzzjoni, klabb bi storja fantastika, stejdjum u skwadra mimlija bi plejers ta' klassi."
Huwa għamel id-debutt tiegħu fit-22 ta' Awwissu f'logħba ta' ħbiberija kontra Hércules, fejn Real Madrid rebħu 3–1.
In-numri tal-flokk ta' Özil kienu mibdula spiss qabel l-istaġun beda. Huwa ngħata n-numru 26 fil-pre-staġun u 19 għad-debutt tiegħu. Iżda wara t-trasferiment ta' Rafael van der Vaart ma' Tottenham Hotspur, hu kien mogħti n-numru 23.
Özil kien imressaq ma' sieħbu tat-tim Kaká, iżda minħabba l-operazzjoni tiegħu, Özil irnexxielhu jibda l-irwol. Huwa mbagħad għamel id-debutt tiegħu f'La Liga għal Real Madrid bħala sostitut flok Ángel di María fit-62 minuta kontra Mallorca, fid-dro ta' 0–0. thumb|xellug|Özil fl-azzjoni kontra [[Daniele Bonera ta' Milan matul il-UEFA Champions League 2010–11.]] Fil-15 ta' Settembru, Özil għamel id-debutt tal-istaġun tiegħu fil-UEFA Champions League. Huwa għamel l-ewwel assist tiegħu ma Real Madrid fl-74 minuta kontra Ajax wara li krossja għall-gowl ta' Gonzalo Higuaín. L-ewwel gowl ta' Özil fiċ-Champions League ma' Real wasal fl-14-il minuta kontra Milan fid-19 ta' Ottubru 2010.
Huwa spiċċa l-istaġun b'25 assisti, l-ogħla għal kwalunkwe plejer fi kwalunkwe kompetizzjoni Ewropea maġġura f'dak l-istaġun. Il-prestazzjonijiet ta' Ozil għal Real Madrid matul l-ewwel staġun tiegħu kienu mfaħħra mill-midja, partitarji u plejers.
Staġun 2011–12
Özil beda jilbes in-numru 10 tal-flokk għal Real Madrid fl-istaġun 2011–12, l-intenzjoni tal-kowċ José Mourinho kienet li juża lil Ġermaniż internazzjonali bħala l-midfilder prinċipali tiegħu. Fl-14 ta' Awwissu 2011, Özil skorja l-ewwel gowl tiegħu fl-istaġun kontra Barcelona f'El Clásico fl-ewwel leg tas-Supercopa de España 2011. Fis-17 ta' Awwissu 2011, Özil kien imkeċċi fl-aħħar minuta tat-tieni leg tas-Supercopa 2011 wara argument mal-attakkant ta' Barça David Villa. Özil esprima x-xewqa tiegħu biex jispiċċa l-karriera tal-futbol tiegħu fil-klabb fl-intervista mar-rivista Ġermaniża kicker, billi qal, "Nixtieq li nispiċċa l-karriera tiegħi ma' Real Madrid. Naf li se tkun diffiċli minħabba li jien għandi ħafna snin quddiemi u ħafna plejers iżgħar u tajba se jkunu wkoll hemmhekk, imma nixtieq li nkun parti minn dak il-futur. Naf dak li jien kapaċi għalih u jien konvint li se nibqgħa ma' Real Madrid għall-bosta snin."
Özil kien fil-lista qasira tal-premju tal-FIFA Ballon d'Or. thumb|Iż-żarbun ta' Özil fil-mużew ta' Santiago Bernabeu.
Hu spiċċa fil-quċċatta tal-klassifika tal-assisti, bi 17. Fit-2 ta' Mejju 2012, hu għen lil Real Madrid jiksbu t-32 titlu ta' La Liga fejn hu assista l-ewwel gowl ta' Real Madrid u skorja t-tieni gowl kontra Bilbao, imbagħad Real Madrid tilfu 3–0. Ħdax-il jum wara, Özil skorja żewġ gowls fil-logħba finali tal-istaġun regolari kontra RCD Mallorca, għal darb'oħra kkonsolida l-prestazzjoni eċċellenti tiegħu mal-klabb. Din ir-rebħa għamlet lil Real l-ewwel klabb Spanjol li ġabar 100 punt fi staġun wieħed. Minħabba l-forma fina tiegħu ma' Real Madrid u mat-tim nazzjonali Ġermaniż, Özil ġie nominat għall-Premju tal-Aqwa Plejer fl-Ewropa tal-UEFA, fejn huwa spiċċa l-10 post u kien l-iżgħar fost l-aqwa 10.
Staġun 2012–13
Bil-wasla ta' Luka Modrić qabel il-bidu tal-istaġun, xi wħud mil-midja allegaw li Özil ma' kienx kuntent ma' Real Madrid, iżda aktar tard huwa ċaħad u sostna li kien kuntent fil-klabb u ħerqan li jikkompeti għall-postu. Wara l-bidu tal-istaġun, hu żied it-titlu tas-Supercopa de España mal-unuri tiegħu. F'logħba tal-kampjonat, huwa pprovda assist importanti lil Cristiano Ronaldo li ġab l-iskor fid-dro ta' 2–2 kontra Barcelona ġewwa Camp Nou. Fis-6 ta' Novembru, Özil skorja free-kick kruċjali fid-89 minuta biex isalva d-dro għal Real Madrid u żgura punt kontra Borussia Dortmund. Hu kompla l-forma tajba tiegħu fil-kampjonat billi skorja doppjeta oħra kontra Real Valladolid fejn Real Madrid rebħu 3–2. Hu mbagħad mar biex jintemm l-istaġun b'29 assisti, għalkemm Real Madrid ma rebħu l-ebda medalji, il-prestazzjoni ta' Özil kienet imfaħra. Fl-aħħar tal-istaġun Özil kellhu aktar assisti minn kwalunkwe plejer ieħor fil-kampjonat, b'26 assisti.
Trasferiment
Fit-2 ta' Settembru 2013, Özil qabel li jingħaqad mal-klabb Ingliż Arsenal. Kemm it-tariffa u t-tul tal-kuntratt ma' kienux żvelata, iżda dawn huma maħsuba madwar £42.5 miljun għal ftehim ta' ħames snin. Dan it-trasferiment għamel lil Özil l-aktar plejer tal-futbol Ġermaniż għoli ta' kull żmien. Özil ġie assenjat in-numru 11 tal-flokk.
Fuq dan it-trasferiment, Özil qal: “Jien kont ċert li se nibqgħa ma' Real Madrid imma wara ndunajt li l-kowċ u kapijiet tal-klabb ma' kellhomx fidi fija. Jien plejer li neħtieġ din il-fidi u għalhekk mort ma' Arsenal." Diversi plejers ta' Real Madrid ma' kienux kuntenti minħabba t-tluq ta' Özil, speċjalment Ronaldo li qal: "Hu kien l-aħjar plejer li kien jaf il-passi tiegħi quddiem il-lasta...jien irrabjat minħabba t-tluq ta' Özil."
Staġun 2013–14
Fl-14 ta' Settembru 2013, Özil għamel id-debutt tiegħu għal Arsenal f'logħba tal-kampjonat kontra Sunderland. L-ewwel assist tiegħu fil-Premier League waslet meta assista l-gowl ta' Olivier Giroud fil-11-il minuta tal-logħba. Tlett ijiem wara, hu għamel id-debutt fiċ-Champions League għal Arsenal kontra Marseille. Özil għamel id-debutt fl-Emirates Stadium kontra Stoke City f'rebħa ta' 3–1. Hu skorja l-ewwel gowl tiegħu għal Arsenal f'rebħa ta' 2–0 kontra Napoli fiċ-Champions League.
Bidu
Fl-intervista mar-rivista FourFourTwo, Özil tkellem dwar l-għażla tiegħu li jilagħab għat-tim nazzjonali Ġermaniż: "Jiena t-tielet ġenerazzjoni fil-Ġermanja: missieri kiber hawn. It-Turkija dejjem se tkun pajjiż speċjali għalija imma jien m'għandix dubju fid-deċiżjoni tiegħi li nilagħab għall-Ġermanja. Jien bdejt nilagħab fit-timijiet taż-żgħażagħ tal-Ġermanja."
F'Settembru 2006, Özil kien imsejjaħ għat-tim nazzjonali Ġermaniż ta' taħt is-17-il sena. Özil kien membru wkoll tat-tim nazzjonali ta' taħt il-21 sena sa mill-2007. Fid-29 ta' Ġunju 2009, Özil ġie magħżul ir-raġel tal-partita f'rebħa ta' 4–0 kontra l-Ingilterra matul il-finali tal-Kampjonati Ewropej ta' Taħt il-21 sena.
Huwa għamel id-debutt tiegħu għat-tim nazzjonali tal-kbar matul logħba ta' ħbiberija kontra n-Norveġja fil-11 ta' Frar 2009. Hu skorja l-ewwel gowl tiegħu għat-tim tal-kbar fit-tielet dehra tiegħu, f'logħba ta' ħbiberija oħra kontra l-Afrika t'Isfel fil-5 ta' Settembru ġewwa l-BayArena, f'Leverkusen. thumb|upright|Mesut Özil jilgħab għall-Ġermanja fl-2009 Fil-livell individwali, Özil ġie premjat għall-logħob pendenti tiegħu fil-Bundesliga fl-ewwel leg tal-istaġun 2009.
Tazza tad-Dinja 2010
Özil kien magħżul għall-iskwadra Ġermaniża għat-Tazza tad-Dinja 2010 fl-Afrika t'Isfel, hu beda mal-ewwel ħdax fil-logħbiet kollha tat-tim. Özil provda assist għal gowl ta' Cacau f'rebħa ta' 4–0 kontra l-Awstralja fl-ewwel logħba tal-grupp. Hu skorja b'siequ x-xellugija mit-tarf tal-kaxxa kontra l-Gana fil-logħba finali tal-grupp, fl-istess ħin ħarġu rebbieħa ta' Grupp D, b'sitt punti miksuba
Kampjonati Ewropej 2012
Fid-29 ta' Frar 2012, Özil kien ġie rikonoxxut bħala l-aqwa Ġermaniż internazzjonali tas-sena għal 2011 matul il-ftuħ ta' logħba ta' ħbiberija kontra Franza ġewwa Bremen. Il-Ġermanja ta' Özil kienet abbozzata mal-Olanda, mad-Danimarka u mal-Portugall fi Grupp B tal-Kampjonati Ewropej 2012, b'mod wiesa kien magħruf il-"Grupp tal-Mewt". Minħabba l-prestazzjoni tajba tiegħu f'dan it-turnew, hu kiseb żewġ Premji tal-Carlsberg Man of the Match.
Klabb
aInklużi l-logħbiet tad-DFB-Pokal, tal-Copa del Rey, u tal-FA Cup.
bInklużi l-logħbiet tad-DFB-Ligapokal u tal-League Cup.
cInklużi l-logħbiet tas-Supercopa de España.
dApparenzi fit-Tazza UEFA
eApparenzi fil-UEFA Champions League
fApparenzi fil-UEFA Europa League
Korea ta' Fuq
= Storja =
Amministrazzjoni Ċivili Sovjetika tal-Korea (1945-1948)
Amministrazzjoni Ċivili Sovjetika (Советская гражданская администрация (Russu) 소비에트 민정청 (Korean)) kien il-gvern tan-nofs tat-Tramuntana tal-Peniżola Koreana mill-24 ta' Awwissu, 1945 sad-9 ta' Settembru, 1948, għalkemm iddeċieda fl-istess ħin wara l-ħolqien tal-Kumitat Proviżorju tal-Poplu għall-Korea ta' Fuq fl-1946.
Kienet l-istruttura amministrattiva li l-Unjoni Sovjetika użat biex tirregola dik li kienet se ssir il-Korea ta' Fuq wara d-diviżjoni tal-Korea. Il-Ġeneral Terentii Shtykov kien l-avukat ewlieni tal-ħolqien ta' struttura ċentralizzata biex tikkoordina l-Kumitati tal-Poplu Koreani. Il-konfigurazzjoni kienet rakkomandata uffiċjalment mill-Ġeneral Ivan Chistyakov u mmexxija mill-Ġeneral Andrei Romanenko fl-1945 u mill-Ġeneral Nikolai Lebedev fl-1946.
Storja
Mill-1910, il-Korea kienet parti mill-Imperu tal-Ġappun; Fl-1919, diversi nazzjonalisti Koreani waqqfu l-Gvern Proviżorju Korean f'Shanghai.
Meta l-USSR daħlet fil-gwerra kontra l-Ġappun fit-8 ta’ Awwissu 1945, l-awtoritajiet Ġappuniżi fil-Korea kienu f’periklu serju, u l-ewwel kompitu għalihom kien li joħolqu gvern transitorju li jiggarantixxi l-ħruġ bla xkiel tagħhom. Fil-għodu tal-15 ta’ Awwissu, in-nazzjonalista xellugi Yeo Un-hyun aċċetta offerta Ġappuniża biex imexxi amministrazzjoni transitorja. Fis-6 ta’ Settembru, 1945, ġiet ipproklamata r-Repubblika Popolari tal-Korea.
Fl-1945, il-Peniżola Koreana kienet maqsuma f'żoni ta 'influwenza ta' l-Istati Uniti u l-USSR. Il-parti tat-Tramuntana tal-peniżola kienet taħt il-kontroll Sovjetiku.
Il-poter politiku kien monopolizzat mill-Partit tal-Ħaddiema Korean mis-snin bikrija tal-istat il-ġdid. Ġiet stabbilita ekonomija ppjanata fuq il-hacienda u tħabbret in-nazzjonalizzazzjoni fl-1946, u ħalliet 70% tal-produzzjoni taħt il-kontroll tal-istat. Sal-1949, dak il-perċentwal kien tela’ għal 90%. Minn dakinhar, kważi l-industrija, il-kummerċ domestiku u barrani kollu fil-Korea ta 'Fuq kien taħt il-kontroll tal-stat.
Fis-snin bikrija, il-gvern attakka l-agrikoltura b'aktar kawtela. Fl-1946, l-art ġiet imqassma mill-ġdid favur azjendi agrikoli żgħar u foqra minħabba li t-telfa tal-Ġappun seħħet aktar malajr milli l-parteċipanti fil-gwerra mistennija, il-pajjiżi rebbieħa ma kinux lesti biex isolvu l-problema tal-futur tal-Korea. Sadanittant, il-Koreani riedu l-indipendenza u spontanjament ħolqu l-gvern tagħhom. Fil-parti tat-Tramuntana tal-peniżola, il-Kumitat Proviżorju tal-Poplu tal-Korea ta’ Fuq ġie ffurmat fi Frar tal-1946, immexxi minn Kim Il-sung. Bi tweġiba għall-proklamazzjoni tal-istat Korean fil-15 ta 'Awwissu 1948 fiż-żona ta' okkupazzjoni tal-Istati Uniti, ir-RDPK ġiet ipproklamata fiż-żona Sovjetika fid-9 ta 'Settembru 1948.
Tieqa tal-Wied il-Mielaħ
daqsminuri|348x348px|Veduta tat-Tieqa tal-Wied il-Mielaħ It-Tieqa tal-Wied il-Mielaħ hi arkata naturali tal-franka fil-kosta tal-Majjistral ta' Għawdex. L-arkata tinsab fl-aħħar tal-Wied il-Mielaħ, fit-Tramuntana tal-Għarb. Din l-arkata naturali hi inqas magħrufa mit-Tieqa tad-Dwejra li ċediet f'Marzu 2017 wara maltempata qawwija.